مَتّیٰ 26
26-نجی باب
عیسانی اُلدورمِک بارادا دیلبیرلِشیک
مَرقُس 14:1-2؛ لوقا 22:1-2؛ یوحنا 11:45-53
1عیسی هِمّه سُزونی تاماملاپ، شَگیرتلِرینه: 2«بیلشینگیز یالی، یِنه ایکی گوندِن پِسَح بایرامیدیر. سُنگرا اینسان اُغلی صلیبه چویلِنمَگه تابشیریلار» دییدی.
3شُل واقت یُلباشچی کاهینلار بیلِن خالقینگ یاشولیلاری قیافا آدلی باش کاهینینگ کُشکینه ییغنانیپ، 4عیسانی حیله بیلِن توتوپ اُلدورمِک بارادا ماصلاحات گِچیردیلِر. 5اُلار: «بایرام گونلِرینده دَل، خالق قالماغال تورزایماسین» دیییشدیلِر.
عیسی بِیتعَنیادا
مَرقُس 14:3-9؛ یوحنا 12:1-8
6عیسی بِیتعَنیادا جُزامی شمعونینگ اُیونده ساچاق باشیندا اُتیرقا، 7بیر آیال مِرمِر قاپدا باهالی ساپ-آراسّا عاطیر یاغینی آلیپ گِلدی. آیال قابی دُووپ آچدی-دا، یاغی اُنونگ باشینا قویدی. 8شَگیرتلِر مونی گُرِنلِرینده، قاهارلانیپ: «نَمه اوچین بو یاغ بِیله حایپ اِدیلدی؟ 9بو یاغی کَن پولا ساتیپ، قاریپلارا پایلاپ بُلاردی آخیرین» دیییشدیلِر. 10عیسی مونی بیلیپ، اُلارا شِیله دییدی: «نَمه اوچین آیالی عاییپلایارسینگیز؟ اُل مِنینگ اوچین عجاییپ ایش اِتدی. 11چونکی قاریپلار هِمیشه سیزینگ یانینگیزدادیر، اِمّا مِن هِمیشه سیزینگ یانینگیزدا بُلمارین. 12اُل بو عاطیر مِنینگ بِدِنیمی جایلاماغا تاییار اِتمِک اوچین قویدی. 13سیزه دُغروسینی آیدیارین، بو خوش خابار دونیَهنینگ نیرِسینده آیدیلسا، بو آیالینگ اِدِنی-ده شُل یِرده یادلانار.»
یهودانینگ خایینلیغی
مَرقُس 14:10-11؛ لوقا 22:3-6
14سُنگرا اُن ایکی شَگیرتلِردِن یهودا اِسخریوطی دییِن بیری یُلباشچی کاهینلارینگ یانینا گیتدی. 15اُل اُلاردان: «اِگِر مِن عیسانی سیزینگ اِلینگیزه تابشیرسام، مانگا نَمه بِرِرسینگیز؟» دیییپ سُرادی. اُندا اُلار هِم یهودا اُتوز سِکّه کوموش ساناپ بِردیلِر. 16یهودا شُندان سُنگ عیسانی اُلارا تابشیرماق اوچین قاوی فورصاتینگ ایزیندا گِزدی.
پِسَح شامی
مَرقُس 14:12-26؛ لوقا 22:7-20، 21-23؛ یوحنا 13:21-30؛ 1 قُرِنتُسلیلار 11:23-25
17پِتیر بایرامینینگ اَوَّلکی گونی شَگیرتلِر عیسانینگ یانینا گِلیپ: «سِنینگ پِسَح شامینی اییمِگینگ اوچین، نیرَه باریپ تاییارلیق گُرمِگیمیزی ایسلِیَرسینگ؟» دیییپ سُرادیلار. 18عیسی اُلارا: «شَهره گیدینگ-ده، شُل آیدان کیشیمینگ یانینا بارینگ، اُنگا: ”اُستادیمیز آیدیار: ’واقتیم قُلایلادی، پِسَح شامینی شَگیرتلِریم بیلِن بیلِلیکده سِنینگ اُیونگده گِچیرجِک دیییَر‘“ دییینگ» دییدی. 19شَگیرتلِر هِم عیسانینگ اُزلِرینه آیدیشی یالی اِدیپ، پِسَح شامینی تاییارلادیلار.
20آغشام عیسی اُن ایکی شَگیردی بیلِن بیلِلیکده ساچاق باشینا گِچدی. 21اُلار شام ایییپ اُتیرقالار، عیسی: «سیزه دُغروسینی آیدیارین: سیزینگ بیرینگیز مانگا خایینلیق اِدِرسینگیز» دییدی. 22اُلار قاتی قینانیپ، ایزلی-ایزینا اُندان: «آقام، مِن شُل دَلمی؟» دیییپ سُراماغا باشلادیلار. 23عیسی هِم اُلارا: «اِلینی مِنینگ بیلِن بیله بیر اُقارا باتیران مانگا خایینلیق اِدِر. 24اینسان اُغلی اُزی حاقدا یازیلیشی یالی جان بِرِر، اِمّا اینسان اُغلونا خایینلیق اِدِنینگ حالینا وای! اُل آدام اِنهدِن دُغمادیق بُلسا، اُنونگ اوچین خاص قاوی بُلاردی» دیییپ جُغاپ بِردی. 25اُنگا خایینلیق اِدِن یهودا: «اُستاد، مِن شُل دَلمیکَم؟» دیییپ سُرادی. عیسی هِم اُنگا: «آیدیشینگ یالیدیر» دییدی.
26شام ایییپ اُتیرقالار، عیسی اِلینه چُرِک آلیپ شوکور اِتدی و اُنی بُلوپ، شَگیرتلِرینه بِردی-ده، «آلینگ، اییینگ، بو مِنینگ بِدِنیمدیر» دییدی. 27سُنگرا عیسی بیر کَسه آلیپ، شوکور اِدِنیندِن سُنگ شَگیرتلِرینه بِریپ: «شوندان هِمَّنگیز ایچینگ. 28بو هِمّه آداملارینگ گونَهلِرینینگ باغیشلانماغی اوچین دُکولیپ، تَزه عَهدی بِرجای اِدیَن مِنینگ قانیمدیر. 29سیزه شونی آیدایین: آتامینگ پاتیشاهلیغیندا تَزهسینی ایچجِک گونومه چِنلی اوزوم شِرابینی قایتادان ایچمِرین» دییدی.
30اُلار خودایا اُوگی آیدیمی آیدانلاریندان سُنگ، زِیتون داغینا چیقدیلار.
عیسی پِطرُسینگ اینکَر اِتجِکدیگینی آیدیار
مَرقُس 14:27-31؛ لوقا 22:31-34؛ یوحنا 13:36-38
31- سُنگرا عیسی اُلارا: «سیزینگ هِمَّنگیز شو گیجَهنینگ اُزونده مِندِن اِل چِکِرسینگیز، سِبَبی ”چُپانی اورارین، سورودَکی قُیونلار پیتراپ گیدِر“ دیییپ یازیلاندیر. 32اِمّا مِن دیرِلِنیمدِن سُنگ، سیزدِن اُنگ جلیلَه بارارین» دییدی. 33پِطرُس اُنگا: «هِمّهلِر سِندِن یوز اُوورسه-ده، مِن آصلا یوز اُوورمِرین» دییدی. 34عیسی اُنگا: «سانگا دُغروسینی آیدیارین، شو گون گیجه خُرُز قیغیرمازدان اُنگ، سِن مِنی اوچ گِزِک اینکَر اِدِرسینگ» دییدی. 35اِمّا پِطرُس اُنگا: «مِن سِنینگ بیلِن اُلمِلی بُلسام-دا، سِنی آصلا اینکَر اِتمِرین!» دییدی. شَگیرتلِرینگ هِمّهسی-ده شِیله دییدیلِر.
جِتسیمانی باغیندا
مَرقُس 14:32-42؛ لوقا 22:39-46
36سُنگرا عیسی شَگیرتلِری بیلِن جِتسیمانی دییِن یِره گیتدی. عیسی اُلارا: «سیز شو یِرده قاراشینگ، مِن اُل یِره گیدیپ، خودایا دُغا اِتجِک» دییدی. 37عیسی پِطرُس بیلِن زِبِدینینگ ایکی اُغلونی یانینا آلدی. اُل غاملی بُلوپ، قایغیلانماغا باشلادی. 38عیسی اُلارا: «مِنینگ جانیم اُلِر یالی غاملی. بو یِرده قالیپ، مِنینگ بیلِن بیله اُیا بُلونگ» دییدی. 39عیسی بیرآز اُوه یُریدی-ده، یِره یوزین دوشوپ: «اِی آتام، مومکین بُلسا، بو عاذاپ کَسهسینی مِندِن داشلاشسین، یُنه مِنینگ خاییشیم دَل، سِنینگ ایسلِگینگ بُلسون!» دیییپ، دُغا اِتدی.
40عیسی شَگیرتلِرینینگ یانینا قایدیپ گِلِنده، اُلار اوقلاپ یاتیردیلار. عیسی پِطرُسا: «مِنینگ بیلِن بیله بیر ساغات-دا اُیا بُلوپ بیلمِدینگیزمی؟ 41اُیا بُلونگ، ایمتِحاندا دوشمِز یالی دُغا اِدینگ. روح ماییلدیر، اِمّا بِدِن ناتوواندیر» دییدی.
42عیسی ایکینجی گِزِک گیدیپ، دُغا اِتدی: «اِی آتام، مِن ایچمِسِم، بو کَسهنینگ گِچمِگی مومکین دَل بُلسا، اُندا سِنینگ ایسلِگینگ بُلسون.» 43ایزینا قایدیپ گِلِنده، شَگیرتلِری یِنه اوقلاپ یاتیردیلار، سِبَبی اُلارینگ گُزلِری آغیر اوقیدادی. 44عیسی اُلاری قُیوپ، یِنه گیتدی، یِنه شُل اُوالقی سُزلِر بیلِن اوچونجی گِزِک دُغا اِتدی. 45سُنگرا شَگیرتلِرینگ یانینا قایدیپ گِلیپ: «سیز هِنیزِم اوقلاپ یاتیرسینگیزمی؟ دینجینگیزی آلیارسینگیزمی؟ اینه، واقت قُلایلادی، اینسان اُغلی گونَهکَرلِرینگ اِلینه بِریلیَر. 46تورونگ، گیدِلینگ. اینه، مانگا خایینلیق اِدِن قُلایلادی» دییدی.
عیسی توتولیار
مَرقُس 14:43-50؛ لوقا 22:47-53؛ یوحنا 18:3-12
47عیسی هِنیز کِپلَپ دورقا، اُن ایکی شَگیرتلِرینگ بیری بُلان یهودا گُرنوپ باشلادی. اُنونگ یانیندا یُلباشچی کاهینلار بیلِن خالقینگ یاشولیلار طارافیندان ایبِریلِن قیلیچلی، تایاقلی بیر جِماغات باردی. 48عیسی خایینلیق اِدِن یهودا: «مِن کیمی اُغشاسام، عیسی شُلدور» دیییپ، اُلار بیلِن کِپلِشیپدی. 49اُل گِلیپ-گِلمَگَه عیسانینگ یانینا باردی-دا: «سالام، اُستاد!» دیییپ، اُنی اُغشادی. 50عیسی هِم اُنگا: «دُستوم، هانی، نَمه اِتجِک بُلسانگ اِت» دییدی. اِدیل شُل واقتی آداملار عیسانی توتوپ باسدیلار.
51عیسانینگ یانیندا دورانلارینگ بیری قیلیجینی چیغاریپ، باش کاهینینگ خیدماتکَرینی اوروپ، اُنونگ قولاغینی کِسدی. 52شُندا عیسی اُنگا شِیله دییدی: «قیلیجینگی جایینا سال، قیلیچ چِکِنلِرینگ هِمّهسی قیلیچدان اُلِر. 53نَمه مِن آتامدان کُمِک ایسلَپ، کُمِک بِرمِز دیییپ گومَن اِدیَرسینگیزمی؟ ایسلِسِم، اُل شو واقتینگ اُزونده مانگا اُن ایکی قُشوندان کَن پِریشدَهنی ایبِرِر. 54اِمّا شِیله بُلمالیدیغینی اَشگَر اِدِن مُقادِّس یازغیلار اُندا نَهیلی بِرجای بُلار؟»
55شُل واقت عیسی جِماغاتا یوزلِنیپ: «نَمه اوچین بیر یُل کِسِنینگ قارشیسینا چیقیان یالی، مِنی توتماق اوچین قیلیچلی هِم تایاقلی گِلیپسینگیز؟ هِر گون عیباداتخانادا اُتوریپ، سیزه اُورِدیَردیم، شُندا مِنی توتماندینگیز. 56یُنه بولارینگ هِمّهسی پیغامبارلارینگ یازغیلارینینگ بِرجای بُلماغی اوچین بُلدی» دییدی. شُندا شَگیرتلِرینگ هِمّهسی اُنی قُییپ قاچیپ گیتدیلِر.
عیسی مِجلِسینگ اُوونده
مَرقُس 14:53-65؛ لوقا 22:54-55، 63-71؛ یوحنا 18:13-14، 19-24
57عیسانی توتانلار اُنی باش کاهین قیافانینگ یانینا گِتیردیلِر، دین عُلَمالار بیلِن یاشولیلار-دا شُل یِره ییغنانیپدیلار. 58پِطرُس بُلسا باش کاهینینگ حایاطینا چِنلی قارانگقیلیق بیلِن عیسانینگ ایزینا دوشوپ گیتدی. اُل ایچِری گیردی-ده، ایشینگ سُنگونی گُرجِک بُلوپ، ساقچیلار بیلِن بیله اُتوردی.
59یُلباشچی کاهینلار و هِمّه مِجلِس عیسی اُلوم جِزاسینی بِرمِک اوچین، اُنگا قارشی یالان دِلیلِّر آغتاردیلار. 60کَن یالانچی شاهاتلار گِلدی، اِمّا اُنگا قارشی هیچ زات تاپیپ بیلمِدیلِر. آخیرسُنگی ایکی سانی یالانچی شاهات گِلیپ: 61«بو آدام: ”مِن خودایینگ عیباداتخاناسینی ییقیپ، اُنی اوچ گونده تَزهدِن سالیپ بیلِرین“ دییدی» دیییپ آیتدیلار. 62باش کاهین توروپ: «سِنده هیچ هیلی جُغاپ یُقمی؟ بو آداملارینگ سِنینگ قارشینگا بِریَن شاهاتلیغی نَمه؟» دییدی. 63اِمّا عیسی کِپلِمِدی. باش کاهین اُنگا: «سانگا دیری خودایدان قاسام بِریَرین، بیزه آیت، خودایینگ اُغلی — مسیح سِنمی؟» دییدی. 64- عیسی اُنگا: «سِن اُزونگ شونی آیدیارسینگ، یُنه سیزه شونی آیدایین، موندان سُنگ سیز اینسان اُغلونینگ قودراتلیگویچلینینگ ساغیندا اُتورانینی و آسمانینگ بولوتلاریندا گِلیَنینی گُرِرسینگیز!» دییدی. 65شُندا باش کاهین یاقاسینی ییرتیپ: «اُل خودایا دیل یِتیردی، بیزه موندان باشغا شاهاتلیق نَمَه گِرِک؟ اُنونگ خودایا دیل یِتیرِنینی اُزونگیز اِشیتدینگیز آخیرین. 66مونگا نَمه دیییَرسینگیز؟» دییدی. اُلار: «اُل اُلومه لاییق!» دیییپ جُغاپ بِردیلِر. 67سُنگرا عیسانینگ یوزونه تویکوردیلِر، اُنی یومروقلادیلار، کَبیرلِری اُنگا: 68«اِی، مسیح، بیزه وِلیلیک اِت، سِنی اوران کیم؟» دیییپ، اُنی شابّاغلادیلار.
پِطرُس عیسانی اینکَر اِدیَر
مَرقُس 14:66-72؛ لوقا 22:56-62؛ یوحنا 18:15-18، 25-27
69پِطرُس بُلسا داشاردا، حایاطدا اُتیردی. بیر کِنیز اُنونگ یانینا گِلیپ: «سِن هِم جلیلهلی عیسی بیلِن بیلِدینگ» دییدی. 70اِمّا پِطرُس مونی هِمّهلِرینگ اُوونده اینکَر اِدیپ: «مِن سِنینگ نَمه دییَنینگی بیلمِیَرین» دییدی. 71سُنگرا اُل حایاطینینگ اُو طارافینا چیقدی. اُنی باشغا بیر کِنیز گُروپ، اُل یِرده دورانلارا: «بو آدام ناصِرهلی عیسی بیلِن بیلِدی» دییدی. 72پِطرُس یِنه-ده اینکَر اِدیپ: «مِن اُل آدامی تانییامُق» دیییپ قاسام ایچدی. 73آز واقتدان اُل یِرده دورانلار پِطرُسا یِنه-ده: «دُغرودان-دا، سِن هِم شُلارینگ بیری، سِبَبی سِنینگ کِپلِیشینگ مونی بیلدیریپ دور» دییدیلِر. 74شُندا پِطرُس قاسام ایچیپ: «خودای اورسون! مِن اُل آدامی تانییامُق» دییدی. اِدیل شُل واقت خُرُز قیغیردی. 75پِطرُس عیسانینگ: «خُرُز قیغیرمازدان اُنگ، سِن مِنی اوچ گِزِک اینکَر اِدِرسینگ» دییِن سُزونی یادلادی-دا، داشاری چیقیپ، مُنگّوریپ آغلادی.
knc_Arab kas_Arab azb_Arab urd_Arab azb_Arab azb_Arab ckb_Arab urd_Arab azb_Arab azb_Arab knc_Arab azb_Arab ckb_Arab urd_Arab azb_Arab azb_Arab azb_Arab azb_Arab azb_Arab urd_Arab azb_Arab ckb_Arab knc_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab pes_Arab urd_Arab azb_Arab azb_Arab pes_Arab urd_Arab azb_Arab